Javaslat AZ EURÓPAI PARLAMENT ÉS A TANÁCS HATÁROZATA a 2003/87/EK irányelvnek az üvegházhatást okozó gázok kibocsátási egységei árverés útján történő értékesítésének időbeli ütemezésére vonatkozó rendelkezések pontosítása érdekében történő módosításáról /* COM/2012/0416 final - 2012/0202 (COD) */





INDOKOLÁS 1. BEVEZETÉS A 2003/87/EK irányelvvel létrehozott kibocsátás-kereskedelmi rendszer (EU ETS) nyomán kialakult a világ első jelentős szén-dioxid-piaca és Unió-szerte érvényes szén-dioxid-ár került megállapításra. A piac jól működő infrastruktúrára támaszkodik, és likviditása általában véve megfelelő. Az infrastruktúra egy része a kibocsátási egységek árverés útján történő értékesítésének módozataihoz kapcsolódik: e tekintetben az irányelv a Bizottságot végrehajtási hatáskörrel ruházza fel, amely hatáskör az árverések „időbeli ütemezéséről, lebonyolításáról és egyéb vonatkozásairól” szóló rendelet elfogadásában nyilvánul meg. A Bizottság már élt e hatáskörrel, és a szóban forgó rendelet több alkalommal is módosításra került. Jelenleg is vita tárgya azonban, hogy a kereslet és a kínálat közötti egyenlőtlenségek kiküszöbölése érdekében a jövőben szükség lehet-e további intézkedésekre, és ha igen, milyenekre, és ennek kapcsán egyes érdekeltek megkérdőjelezték azt az értelmezést, amelyet a Bizottság saját hatásköre mértékével kapcsolatban eddig követett. Az irányelv e tekintetben tehát – a Bizottság hatáskörét érintő kétségek eloszlatása és az e hatáskör alapján a jövőben elfogadandó bizottsági intézkedések kapcsán a jogbiztonság garantálása érdekében – sürgős pontosításra szorul. 2. SZABÁLYOZÁSI HÁTTÉR A második (2008-tól 2012-ig tartó) időszakról a (2013-tól 2020-ig tartó) harmadikra való áttérés, valamint az eddig elfogadott végrehajtási rendelkezések nyomán rövid távon várhatóan jelentős mértékben növekedni fog a kibocsátási egységek és nemzetközi kreditek kínálata. Mindez párosul a makrogazdasági fejlemények önmagában jelentős, előre nem látott hatásával, amelynek következtében a kibocsátások komoly mértékben csökkentek, és 2012 és 2013 folyamán várhatóan nem is fognak növekedni. A nettó kínálat növekedésének és a kereslet csökkenésének együttes hatása egyre inkább befolyásolja az európai szén-dioxid-piac megfelelő működését a harmadik időszakra való áttérés során. A Bizottság ezért – az említett kivételes körülményekre tekintettel – jelenleg vizsgálja a kibocsátási egységek árverés útján történő értékesítésének ütemezését érintő esetleges további módosítás szükségességét, és fel fogja kérni az éghajlatváltozással foglalkozó bizottság szakértőit arra, hogy vizsgálják meg az 1031/2010/EU bizottsági határozat módosítására irányuló javaslatot, és jelezzék, mely intézkedéseket tartanák indokoltnak még ez év vége előtt megvalósítani. A Bizottság más érdekelteket is felhív arra, hogy fejtsék ki véleményüket a javaslatról, és a témával kapcsolatban a továbbiakban is aktív párbeszédet folytat velük. További információkkal szolgál az Információk az EU kibocsátás-kereskedelmi rendszerének működéséről, az üvegházhatást okozó gázok kibocsátási egységeinek árverés útján értékesített, illetve ingyenesen kiosztott mennyiségéről, valamint a 2020-ig tartó időszakban a fel nem használt egységek hatásáról című bizottsági szolgálati munkadokumentum. Mindeközben – az éghajlatváltozással foglalkozó bizottsággal folytatott konzultáció eredményétől függetlenül – e javaslat elfogadása révén fel kell gyorsítani a Bizottság hatáskörének pontosítását célzó jogalkotási folyamatot. A Bizottság végül megerősíti az energiahatékonysági irányelvről létrejött megállapodás kapcsán is kifejtett azon elkötelezettségét, hogy sürgősen megvizsgálja a kibocsátáskereskedelmi rendszernek a harmadik kereskedési időszakra való megszilárdítását, illetve hatékonyabbá tételét célzó strukturális intézkedési lehetőségeket, és ezekről javaslatot nyújt be. 3. A JAVASLAT JOGI ELEMEI A jogbiztonság érdekében célszerű pontosítani, hogy a Bizottságnak lehetősége van arra, hogy a piac megfelelő működésének biztosítása céljából az árverések 1031/2010/EU bizottsági rendeletben szereplő ütemezését kiigazítsa. A javasolt módosítás arra irányul, hogy az EU ETS irányelv vonatkozó rendelkezésének szövegében ez kifejezetten pontosításra kerüljön. 2012/0202 (COD) Javaslat AZ EURÓPAI PARLAMENT ÉS A TANÁCS HATÁROZATA a 2003/87/EK irányelvnek az üvegházhatást okozó gázok kibocsátási egységei árverés útján történő értékesítésének időbeli ütemezésére vonatkozó rendelkezések pontosítása érdekében történő módosításáról (EGT-vonatkozású szöveg) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 192. cikke (1) bekezdésére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Gazdasági és Szociális Bizottság véleményére[1], tekintettel a Régiók Bizottságának véleményére[2], rendes jogalkotási eljárás keretében, mivel: (1) Az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelv[3] 10. cikkének (4) bekezdése nem rögzíti azt, hogy az üvegházhatást okozó gázok kibocsátási egységeinek árverésre bocsátandó mennyiségét egy adott kereskedési időszak során hogyan kell elosztani. (2) A jogbiztonság és a piac kiszámíthatósága érdekében célszerű pontosítani, hogy a Bizottságnak lehetősége van arra, hogy a piac megfelelő működésének biztosítása érdekében – kivételes körülmények fennállása esetén – a 2003/87/EK irányelv 10. cikke (4) bekezdésének megfelelően módosítsa az árverések ütemezését. (3) Ezért a 2003/87/EK irányelvet ennek megfelelően módosítani kell, ELFOGADTÁK EZT A HATÁROZATOT: 1. cikk A 2003/87/EK irányelv 10. cikke (4) bekezdésének első albekezdése a következő mondattal egészül ki: „A Bizottság a piac megfelelő működésének biztosítása érdekében adott esetben módosítja az egyes időszakokon belül az árverések ütemezését.” 2. cikk Ennek a határozatnak a tagállamok a címzettjei. Kelt Brüsszelben, 2012. július 25-én. Az Európai Parlament részéről a Tanács részéről az elnök az elnök [1] HL C […]., […], […]. o. [2] HL C […]., […], […]. o. [3] HL L 275., 2003.10.25., 32. o.